Frans Steyn fiks verklaar vir Stormers | Netwerk24
Deur Johann de Jager 14 November 2020 13:21
Frans Steyn Foto: Gallo Images
Die ervare senter Frans Steyn het sy finale fiksheidstoets geslaag en sal Saterdagaand vir die Cheetahs in hul Superrugby Unlocked-wedstryd teen die Stormers op Nuweland opdraf.
Die 33-jarige Springbok het die vorige wedstryd teen die Haaie in Durban met 'n liesbesering misgeloop. Chris Smit het in die wedstryd in sy plek gespeel.
Smith is in aanloop tot die wedstryd teen die Haaie in 'n oefening beseer en is toe op die nippertjie onttrek. Hy is weer tot net voor die wedstryd teen die Stormers tyd gegun om genoegsaam te herstel.
Die tweemalige Wêreldbeker-wenner het tot Woensdag nog behandeling ontvang. Hy het Donderdagmiddag die eerste deel van die spanoefening meegemaak en 'n besluit oor sy deelname is Vrydagoggend verwag.
Dié besluit is na verdere toetse toe eers Saterdagoggend geneem.
Die Cheetahs-afrigter, Hawies Fourie, het met die spanaankondiging gesê die ervare Steyn maak met sy leierskap sowel as met sy besluitneming op die veld 'n groot verskil.
"Hy bring ook baie kalmte in die span en ons hoop hy sal gereed wees."
Die afrigter het Saterdagoggend bevestig Steyn is oorgehaal vir die kragmeting wat sowel sy span as die Stormers 'n kans bied om steeds 'n voet in die agterdeur te hou.